Nuusbrief 9 (isolasie-tydperk)
Algemene Kennis in ons pajamas
Wie sou kon raai dat ons in 2020 'n Algemene Kennis-toets sou skryf… in ons slaapklere?
 Helpies hou van nuwe ervarings…
 Helpies hou van planne maak…
 Helpies hou van groei…
 Helpies hou van leer…
 Helpies hou van dink…
 Helpies hou van droom…
Soos ons ervaar, beplan, groei, dink en droom, word ons bewuste/mindful en baie interessante mense.
Maandag, 4 Mei, direk aan die einde van ons akademiese E-rooster om 14h00, gaan ons 'n toetslopie doen om te verseker dat almal gereed is vir die wegspring. Jou tutorklas sal as 'n Team verskyn – daar kliek jy bo-aan die bladsy op 'Assignments' en dan op Toetslopie – Algemene Kennis. Dit behoort net 2 minute te neem. Dit is 'n verpligte oefening, al is dit net 'n toetslopie.
Dinsdagoggend, 5 Mei om presies 07h15 – slaggereed in jou slaapklere en met iets van Helpmekaar aan – meld ons man en muis weer aan op Teams in jou Tutorklas. Onder Assignments sal die Quiz, Algemene Kennis – 2020 verskyn. Sodra jy die Quiz oopgemaak het, het jy 10 minute om 25 keusevra te beantwoord – 24 sekondes per vraag. Jy gaan dus moet wikkel, maar jy hoef dit glad nie af te jaag nie – daar is genoeg tyd om elke vraag mooi te lees en 'n antwoord te kies. En so, kliek-kliek-kliek, kan jy vanjaar vir jou 'n plek in 'n span oop-kliek.
Baie sterkte en geniet dit om te leer en te groei!
Na aanleiding van die minister se aankondiging rakende die infassering:
• Helpmekaar sal geen onnodige risiko's neem nie en ons sal die minimum voorgeskrewe bepalings noukeurig volg.
• Ons aanlyn-onderrigprogram van die afgelope drie weke, sal volgehou word gedurende Mei 2020. Sekere aanpassings m.b.t. assesserings kan gemaak word.
• Ons is tans besig om 'n volledige gesondheidsbeleid vir Helpmekaar op te stel en sal dit weldra aan u stuur. Hierdie beleid behels kwessies soos:
 prosesse t.o.v. die sanitasie van die skoolgebou
 die dra van maskers
 koorsmeting voor enigiemand op bus klim/hek binnegaan
 sosiale distansiëring
• Skooljaarkalender: ons wag nog vir die finale groenlig en datums van die minister oor wanneer ons met die infasseringsprosesse kan begin. Die IEB moet ook hulle finale, aangepaste eksamenrooster aan ons deurstuur. Aan die hand van hierdie bogenoemde informasie, sal ons dan die finale Helpmekaar-jaarprogram aan u deurgee. Ek voorsien egter reeds dat die Augustusvakansie 'n maksimum van twee weke sal wees, dat graad 8-11 nog twee volledige eksamens gaan aflê en dat graad 12, bo en behalwe die eindeksamen, ook nog twee eksamens gaan aflê. Meer detail hieromtrent volg.
• Ons logistieke personeel en ander rolspelers sal moontlik al vanaf 4 Mei op die perseel wees om ons skool voor te berei vir 'n veilige werksomgewing.
Sterkte vir die volgende maand.
Helpie-maskers en wintersdrag
Helpmekaar het hul eie maskers laat maak en dit sal teen R40 beskikbaar wees. Dit is verpligtend, omdat dit vir 'n onbepaalde tyd deel van ons volledige skool-uniform gaan wees. Meer detail oor aankope sal volg.
Die klerebank sal binnekort oop wees vir aanlyn-aankope vir alle wintersdrag. Ons sal in volgende week se nuusbrief vir u die presiese tye en prosesse deurgee.
Die lewe in lockdown
Hierdie week was dit die graad 10's se beurt om kreatief te wees in die kunsklas. Hulle moes uitbeeld wat hulle sover nodig gehad het om die inperking te oorleef…
Akademie steeds goed op dreef!
Een van die grootste stresfaktore is sekerlik die onkunde oor hoe om onsekerheid te hanteer… en onsekerheid is nou, meer as ooit, deel van ons daaglikse realiteit. Die grootste onsekerheid op akademiese vlak, is hoe die res van die akademiese jaar gaan verloop in terme van fisiese klasbywoning en hoe assesserings, soos die finale matriekeksamen, hanteer gaan word. Sodra die minister se langverwagte aankondiging in dié verband gemaak word, sal ons met u kommunikeer oor hoe ons akademiese jaarplan aangepas gaan word. Ongelukkig is daar selfs dán geen waarborge nie, want Helpmekaar is, soos alle ander skole en instansies, onderhewig aan verandering in wetgewing.
Die een kwessie waaroor ons wel in hierdie stadium sekerheid het, is dat ons kinders se akademiese onderrig goed op dreef is. Die terugvoer wat ons van ouers, kinders en onderwysers ontvang, is dat Teams-lesse 'n hoogtepunt is. Gedurende hierdie lesse word daar met mekaar gesels en geniet almal dit om die stemme en gesigte van maats en hul onderwysers te sien en te hoor. Die feit dat hierdie lesse opgeneem word en dat kinders ook meermale daarna, asook na PowerPoint-lesse op e-skool, kan gaan kyk, is ook van groot waarde vir daardie wat-was-dit-nou-weer-oomblikke.
Onder geen omstandighede wil ons voorgee dat daar nie ook soms 'n haakplek is of was nie, maar die manier waarop ons kinders, en u as ouers, vir ons as personeel ruimte gun om ons voete te vind met hierdie nuwe manier van onderrig, huiswerk-gee en assessering, is vir ons 'n riem onder die hart. Alle terugvoer wat ons ontvang, word gelees in die positiewe gesindheid waarin dit gestuur word en ons wil u aanmoedig om asseblief aan te hou om hierdie waardevolle insette te lewer. Slegs as ons wéét van 'n kwessie, kan ons dit aanspreek en verbeter.
Hoewel ons nie fisies by mekaar kan wees nie, is ons in ons harte en gedagtes verbind, want ons is die Helpie-familie. Mag hierdie langnaweek 'n geseënde tyd vir u as gesin wees, sodat ons volgende week met nuwe krag en ywer kan aanpak.